Nr. înreg: DGB/105268/04.11.2022

REFERAT DE APROBARE

Prezentul proiect de ordin modifică și completează Ordinul ministrului mediului, apelor și pădurilor nr. 723/2022 pentru aprobarea nivelului de intervenție și de prevenție în cazul speciei urs brun (Ursus arctos), în interesul sănătății și securității populației și în scopul prevenirii unor daune importante, în baza prevederilor *Procedurii de acordare a derogărilor de la măsurile de protecție strictă a speciilor de floră și faună sălbatică*, aprobate prin *Ordinul nr. 203/14/2009 privind Procedura de stabilire a derogărilor de la măsurile de protecție a speciilor de floră și de faună sălbatice*.

Acest proiect de ordin a fost elaborat având în vedere prevederile Directivei Consiliului 92/43/CEE privind conservarea habitatelor naturale și a faunei și florei sălbatice (Directiva Habitate). În concordanță cu art. 16 al Directivei, țările pot face anumite derogări de la prevederile menționate mai sus în anumite condiții speciale.

Totodată, au fost avute în vedere numeroasele adrese și sesizări ale cetățenilor și instituțiilor de stat sau private, prin care au fost semnalate atacuri și conflicte între carnivore mari și om și luând în calcul necesitatea evitării producerii unor evenimente care să pună în pericol sănătatea și securitatea publică sau să producă diverse pagube.

Autoritatea publică centrală pentru protecția mediului acordă derogări, cu condiția să nu existe o alternativă acceptabilă, iar măsurile derogatorii să nu fie în detrimentul menținerii populațiilor speciilor respective într-o stare de conservare favorabilă în arealul lor natural și numai în anumite situații.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populației care face obiectul derogării.

Conservarea durabilă a habitatelor naturale și a speciilor de carnivore mari, în conformitate cu prevederile Directivei “Habitate”, este o prioritate majoră în strategia autorității publice centrale pentru protecția mediului, iar în acest context sunt necesare o serie de măsuri concrete.

În acest sens, în anul 2018, prin *Ordinul nr. 625 din 28.06.2018*, a fost aprobat *Planul național de acțiune pentru conservarea populației de urs brun din România*.

În vederea stabilirii nivelului de prevenție și a nivelului de intervenție din *Ordinul ministrului mediului, apelor și pădurilor nr. 723/2022 pentru aprobarea nivelului de intervenție și de prevenție în cazul speciei urs brun (Ursus arctos), în interesul sănătății și securității populației și în scopul prevenirii unor daune importante* s-a luat în calcul media numărului maxim de intervenție la specia urs brun din anii 2011 – 2015, aprobate prin Ordinul nr. 1423/2010, Ordinul nr. 22748/2011, Ordinul nr. 3456/2012, Ordinul nr. 2187/2013, Ordinul nr. 1575/2014 și Ordinul nr. 1439/2015.

La baza de calcul au stat pagubele produse, constatate, aprobate și plătite în anii 2020 și 2021, precum și raportul privind analiza conflictelor la nivel local, regional și național realizat în cadrul proiectului LIFE for Bear, în care MMAP a avut calitatea de beneficiar asociat. Baza de calcul la acordarea nivelului de prevenție, pentru fiecare UAT, este media ponderată (35-40-25%) a valorii și a numărului pagubelor survenite și raportate în UAT-ul respectiv, precum și a numărului de conflicte soldate cu victime sau răniri și alocarea cotei pe bază de algoritm. Rotunjirea, după repartizarea matematică, se realizează după următorul principiu: pentru valori mai mari de 0,5, rotunjirea se face la numărul întreg următor, iar pentru valori mai mici de 0,5, rotunjirea se face la numărul întreg anterior, avându-se în vedere și nedepășirea valorii de 4 exemplare/UAT. Acolo unde la nivel de județ există număr de prevenție, dar conform algoritmului și rotunjirii nici un UAT nu avea repartizate exemplare sau numărul de prevenție alocat UAT-urilor este inferior numărului total pe județ, diferența de număr de exemplare dintre numărul alocat pe județ și numărul cumulat pe UAT a fost acordat UAT-urilor în ordine descrescătoare, conform tabelului din anexă.

Prezentul proiect de ordin modifică nivelul de prevenție acordat inițial. Până la data de 31.10.2022 au fost recoltate un număr de 68 de exemplare, iar 5 autorizații de mediu au în continuare valabilitate. Având în vedere că s-au produs numeroase pagube pe raza UAT-urilor care aveau repartizate exemplare de urs din nivelul de intervenție, dar nu s-a intervenit în vederea reducerii acestora, un număr de 67 de exemplare din nivelul de prevenție acordat inițial au fost realocate. La baza de calcul a realocării au stat pagubele produse, constatate, aprobate și plătite în anul 2022, precum și conflictele produse în anul 2022. Baza de calcul la acordarea nivelului de prevenție, pentru fiecare UAT, este media ponderată (35-40-25%) a valorii și a numărului pagubelor survenite și raportate în UAT-ul respectiv, precum și a numărului de conflicte soldate cu victime sau răniri și alocarea cotei pe bază de algoritm. Rotunjirea, după repartizarea matematică, se realizează după următorul principiu: pentru valori mai mari de 0,5, rotunjirea se face la numărul întreg următor, iar pentru valori mai mici de 0,5, rotunjirea se face la numărul întreg anterior, avându-se în vedere și nedepășirea valorii de 4 exemplare/UAT. Acolo unde la nivel de județ există număr de prevenție, dar conform algoritmului și rotunjirii nici un UAT nu primea exemplare sau numărul de prevenție alocat UAT-urilor este inferior numărului total pe județ, diferența de număr de exemplare dintre numărul alocat pe județ și numărul cumulat pe UAT a fost acordat UAT-urilor în ordine descrescătoare, conform tabelului din anexă. În cazurile în care UAT-urile au avut alocat un nivel de prevenție și acesta nu a fost realizat, iar prin modificare UAT-ul respectiv ar fi avut alocat din nou un nivel de prevenție, acesta a fost alocat UAT-ului următor în ordine descrescătoare.

La baza elaborării prezentului ordin au stat prevederile art. 38 alin. (2) din *Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, Art. 6 lit. f) din*  *Legea vânătorii şi a protecţiei fondului cinegetic nr. 407/2006, cu modificările și completările ulterioare* și ale *Ordinului ministrului mediului și al ministrului agriculturii, pădurilor și dezvoltării rurale nr. 203/14/2009 privind procedura de stabilire a derogărilor de la măsurile de protecție a speciilor de floră și faună sălbatică*.

Având în vedere cele de mai sus supunem spre aprobare prezentul Ordin.

DIRECTOR

Daniela DRĂCEA

Elaborat: Nicolae Manta, consilier superior